Document ID: 32012R0596
Publication Date: 2012-07-05

Content:
32012R0596
L 176/50
SLUŽBENI LIST EUROPSKE UNIJE
05.07.2012.
UREDBA KOMISIJE (EU) br. 596/2012
od 5. srpnja 2012.
o pokretanju ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 467/2010 na uvoz silicija podrijetlom iz Narodne Republike Kine, uvozom silicija koji se otprema iz Tajvana, neovisno o tome je li njegovo podrijetlo deklarirano u Tajvanu ili nije, te o uvjetovanju takvog uvoza evidentiranjem
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna Uredba”), a posebno njezin članak 13. stavak 3. i članak 14. stavak 5.,
nakon savjetovanja sa Savjetodavnim odborom u skladu s člankom 13. stavkom 3. i člankom 14. stavkom 5. Osnovne uredbe,
budući da:
A. ZAHTJEV
(1)
Europska komisija („Komisija”) primila je zahtjev na temelju članka 13. stavka 3. i članka 14. stavka 5. Osnovne uredbe za ispitivanje mogućeg izbjegavanja antidampinških mjera uvedenih na uvoz silicija podrijetlom iz Narodne Republike Kine i da se uvoz silicija koji se otprema iz Tajvana, neovisno o tome je li njegovo podrijetlo deklarirano u Tajvanu ili nije, uvjetuje evidentiranjem.
(2)
Zahtjev je 15. svibnja 2012. podnio Euroalliages (Odbor za vezu industrije feroslitina) („podnositelj”) u ime proizvođača koji predstavljaju većinski udio, i to 100 %, proizvodnje silicija Unije.
B. PROIZVOD
(3)
Proizvod na koji se odnosi moguće izbjegavanja mjera je metal silicij podrijetlom iz Narodne Republike Kine, koji je trenutačno obuhvaćen oznakom KN 2804 69 00 (s masenim udjelom silicija ne manjim od 99,99 %) („dotični proizvod”). Jedino zbog trenutačne klasifikacije navedene u kombiniranoj nomenklaturi, trebalo bi stajati „silicij”. Silicij veće čistoće, s masenim udjelom silicija ne manjim od 99,99 %, koji se uglavnom upotrebljava u elektronskoj industriji poluvodiča, obuhvaćen je drugačijom oznakom KN i na njega se ne odnosi ovaj postupak.
(4)
Proizvod obuhvaćen ispitnim postupkom isti je kao proizvod definiran u prethodnoj uvodnoj izjavi, ali koji se otprema iz Tajvana, neovisno o tome je li njegovo podrijetlo deklarirano u Tajvanu ili nije, trenutačno obuhvaćen istim oznakama KN kao dotični proizvod („proizvod obuhvaćen ispitnim postupkom”).
C. POSTOJEĆE MJERE
(5)
Mjere koje su trenutačno na snazi i koje se moguće izbjegavaju su antidampinške mjere uvedene Provedbenom uredbom Vijeća (EU) br. 467/2010 (2) o uvođenju konačne antidampinške pristojbe na uvoz silicija podrijetlom iz Narodne Republike Kine, kako je proširena na uvoz silicija koji se otprema iz Republike Koreje, neovisno o tome je li njegovo podrijetlo deklarirano u Republici Koreji ili nije, po reviziji nakon isteka mjera u skladu s člankom 11. stavkom 2. i nakon djelomične privremene revizije u skladu s člankom 11. stavkom 3. Uredbe (EZ) br. 1225/2009.
(6)
Tijekom 2006.-2007. proveden je također ispitni postupak o izbjegavanju mjera o uvozu silicija koji je doveo do Uredbe Vijeća (EZ) br. 42/2007 (3) o proširenju konačne antidampinške pristojbe uvedene Uredbom (EZ) br. 398/2004 na uvoz silicija podrijetlom iz Narodne Republike Kine na uvoz silicija koji se otprema iz Republike Koreje, neovisno o tome je li njegovo podrijetlo deklarirano u Republici Koreji ili nije.
D. PRAVNI RAZLOZI
(7)
Zahtjev sadrži dostatne dokaze prima facie o izbjegavanju antidampinških mjera na uvoz silicija podrijetlom iz Narodne Republike Kine pretovarom preko Tajvana.
(8)
Dokazi prima facie na raspolaganju Komisiji su sljedeći:
(9)
Struktura trgovine koja uključuje izvoz iz Narodne Republike Kine i Tajvana u Uniju značajno se promijenila nakon uvođenja mjera na dotični proizvod, a da za tu promjenu ne postoje dostatni valjani uzroci ili opravdanost, osim uvođenja pristojbe.
(10)
Čini se da navedena promjena proizlazi iz pretovara silicija podrijetlom iz Narodne Republike Kine preko Tajvana u Uniju.
(11)
Nadalje, dokazi ukazuju na činjenicu da su popravni učinci postojećih antidampinških mjera na uvoz dotičnog proizvoda umanjeni, kako u pogledu količine, tako i u pogledu cijene. Čini se da su znatne količine uvoza proizvoda obuhvaćenog ispitnim postupkom zamijenile uvoz dotičnog proizvoda. Osim toga, postoje dostatni dokazi o tome da se uvoz proizvoda obuhvaćenog ispitnim postupkom vrši po cijenama koje su niže od neštetne cijene utvrđene u ispitnom postupku koji je doveo do postojećih mjera, korigirane za povećanje troškova sirovina.
(12)
Naposljetku, Komisija ima dostatne dokaze prima facie da su cijene proizvoda obuhvaćenog ispitnim postupkom dampinške u odnosu na prethodno utvrđenu uobičajenu vrijednost za dotični proizvod, korigirane za povećanje troškova sirovina.
(13)
Ako se prakse izbjegavanja preko Tajvana obuhvaćene člankom 13. Osnovne uredbe, osim pretovara, utvrde tijekom ispitnog postupka, ispitni postupak može obuhvatiti i te prakse.
E. POSTUPAK
(14)
S obzirom na gore navedeno, Komisija je zaključila da postoje dostatni dokazi koji opravdavaju pokretanje ispitnog postupka na temelju članka 13. Osnovne uredbe i da se uvoz proizvoda obuhvaćenog ispitnim postupkom, bez obzira na to je li deklariran kao podrijetlom iz Tajvana ili nije, u skladu s člankom 14. stavkom 5. Osnovne uredbe, uvjetuje evidentiranjem.
(a) Upitnici
(15)
Kako bi dobila podatke koje smatra potrebnima za svoj ispitni postupak, Komisija će poslati upitnike poznatim izvoznicima/proizvođačima i poznatim udruženjima izvoznika/proizvođača u Tajvanu, poznatim izvoznicima/proizvođačima i poznatim udruženjima izvoznika/proizvođača u Narodnoj Republici Kini, poznatim uvoznicima i poznatim udruženjima uvoznika u Uniji i tijelima Narodne Republike Kine i Tajvana. Prema potrebi, podaci se mogu tražiti i od industrije Unije.
(16)
U svakom slučaju, sve zainteresirane stranke trebaju odmah kontaktirati Komisiju, ali ne kasnije od roka određenog u članku 3. ove Uredbe, i zatražiti upitnik u roku određenom u članku 3. stavku 1. ove Uredbe, budući da se rok određen u članku 3. stavku 2. ove Uredbe primjenjuje na sve zainteresirane stranke.
(17)
Tijela Narodne Republike Kine i Tajvana bit će obaviještena o pokretanju ispitnog postupka.
(b) Prikupljanje podataka i održavanje saslušanja
(18)
Sve zainteresirane stranke ovim se pozivaju izraziti svoja stajališta u pisanom obliku i dostaviti odgovarajuće dokaze. Nadalje, Komisija može saslušati zainteresirane stranke, pod uvjetom da one dostave zahtjev u pisanom obliku i da pokažu posebne razloge zašto ih treba saslušati.
(c) Izuzeće od evidencije uvoza ili mjera
(19)
U skladu s člankom 13. stavkom 4. Osnovne uredbe, uvoz proizvoda iz ispitnog postupka može se izuzeti od registracije ili mjera ako uvoz ne predstavlja izbjegavanje mjera.
(20)
Budući da se moguće izbjegavanje mjera odvija izvan Unije, izuzeća se mogu dodijeliti, u skladu s člankom 13. stavkom 4. Osnovne uredbe, proizvođačima silicija u Tajvanu koji mogu pokazati da nisu povezani (4) ni s jednim proizvođačem koji podliježe mjerama (5) te za koje se utvrdi da ne sudjeluju u izbjegavanju mjera, kako je utvrđeno člankom 13. stavkom 1. i člankom 13. stavkom 2. Osnovne uredbe. Proizvođači koji žele dobiti izuzeće trebaju podnijeti zahtjev koji je valjano potkrijepljen dokazima u roku navedenom u članku 3. stavku 3. ove Uredbe.
F. EVIDENCIJA
(21)
Prema članku 14. stavku 5. Osnovne uredbe, uvoz proizvoda obuhvaćenog ispitnim postupkom treba podlijegati evidentiranju kako bi se osiguralo da se, ako se ispitnim postupkom utvrdi izbjegavanje mjera, antidampinške pristojbe u odgovarajućem iznosu mogu uvesti od dana kad je evidentiranje takvog uvoza koji se otprema iz Tajvana uvedeno.
G. ROKOVI
(22)
U svrhu dobrog upravljanja, trebaju se navesti rokovi u kojima:
-
zainteresirane stranke mogu same predstaviti svoje stavove Komisiji u pisanom obliku i dostaviti odgovore na upitnik ili bilo koje druge podatke koje treba uzeti u obzir tijekom ispitnog postupka,
-
proizvođači u Tajvanu mogu zatražiti izuzeće od evidencije uvoza ili mjera,
-
zainteresirane stranke mogu dostaviti pisani zahtjev za saslušanje pred Komisijom.
(23)
Upozorava se na činjenicu da korištenje većine postupovnih prava određenih u Osnovnoj uredbi ovisi o javljanju stranke u rokovima navedenima u članku 3. ove Uredbe.
H. NESURADNJA
(24)
U slučajevima u kojima zainteresirana stranka odbije pristup ili ne pruži potrebne podatke u rokovima, ili ako znatno ometa ispitni postupak, nalazi, pozitivni ili negativni, mogu se donijeti na temelju raspoloživih podataka u skladu s člankom 18. Osnovne uredbe.
(25)
Ako se utvrdi da je bilo koja zainteresirana stranka dostavila lažne ili obmanjujuće podatke, podaci se zanemaruju, a mogu se koristiti raspoloživi podaci.
(26)
Ako zainteresirana stranka ne surađuje ili surađuje samo djelomično tako da se nalazi temelje na raspoloživim činjenicama u skladu s člankom 18. Osnovne uredbe, rezultat može biti manje povoljan za stranku nego da je surađivala.
I. ROK PROVEDBE ISPITNOG POSTUPKA
(27)
Sukladno članku 13. stavku 3. Osnovne uredbe, ispitni postupak okončat će se u roku od devet mjeseci od datuma objave ove Uredbe u Službenom listu Europske unije.
J. OBRADA OSOBNIH PODATAKA
(28)
Napominje se da će se svi osobni podaci prikupljeni u ovom ispitnom postupku obrađivati u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (6).
K. SLUŽBENIK OVLAŠTEN ZA SASLUŠANJE
(29)
Zainteresirane stranke mogu zatražiti intervenciju službenika ovlaštenog za saslušanje Opće uprave za trgovinu. Službenik ovlašten za saslušanje nastupa kao posrednik između zainteresiranih stranaka i istražnih službi Komisije. Službenik ovlašten za saslušanje pregledava zahtjeve za pristup spisu, sporove koji se odnose na povjerljivost dokumenata, zahtjeve za produljenje rokova i zahtjeve treće stranke da bude saslušana. Službenik ovlašten za saslušanje može organizirati saslušanje s pojedinom zainteresiranom strankom i posredovati kako bi se osiguralo potpuno ostvarivanje prava zainteresiranih stranaka na obranu.
(30)
Zahtjev za saslušanje pred službenikom ovlaštenim za saslušanja treba sačiniti u pisanom obliku i u njemu treba navesti razloge za podnošenje zahtjeva. Službenik ovlašten za saslušanja će također osigurati mogućnosti da uključene strane na saslušanju iznesu različita gledišta i predstave protuargumente.
(31)
Za dodatne informacije i kontaktne podatke, zainteresirane stranke mogu posjetiti internetske stranice službenika ovlaštenog za saslušanje na internetskom portalu Opće uprave za trgovinu: http://ec.europa.eu/trade/tackling-unfair-trade/hearing-officer/index_en.htm,
DONIJELA JE OVU UREDBU:
Članak 1.
Pokreće se ispitni postupak u skladu s člankom 13. stavkom 3. Uredbe (EZ) br. 1225/2009, kako bi se utvrdilo izbjegavaju li se uvozom u Uniju silicija (s masenim udjelom silicija ne manjim od 99,99 %) koji se otprema iz Tajvana, neovisno o tome je li njegovo podrijetlo deklarirano u Tajvanu ili nije, koji je trenutačno obuhvaćen oznakom KN ex 2804 69 00 (oznaka TARIC 2804690020), mjere uvedene Uredbom (EU) br. 467/2010.
Članak 2.
Carinska tijela ovime se upućuju, prema članku 13. stavku 3. i članku 14. stavku 5. Uredbe (EZ) br. 1225/2009, poduzeti odgovarajuće korake kako bi evidentirala uvoz u Uniju utvrđen u članku 1. ove Uredbe.
Evidencija prestaje važiti devet mjeseci nakon dana stupanja na snagu ove Uredbe.
Komisija može, uredbom, uputiti carinska tijela da ne evidentiraju uvoz u Uniju proizvoda koje su proizveli proizvođači koji su se prijavili za izuzeće od evidentiranja i za koje je utvrđeno da ispunjavaju uvjete za odobravanje izuzeća.
Članak 3.
1. Od Komisije se moraju zatražiti upitnici u roku od 15 dana od datuma objave ove Uredbe u Službenom listu Europske unije.
2. Ako zainteresirane stranke žele da se njihove izjave uzmu u obzir tijekom ispitnog postupka, moraju se obratiti Komisiji, predstaviti svoje stavove u pisanom obliku i dostaviti odgovore na upitnik ili bilo koje druge podatke u roku od 37 dana od datuma objave ove Uredbe u Službenom listu Europske unije, osim ako je utvrđeno drukčije.
3. Uvoznici u Tajvanu koji zahtijevaju izuzeće uvoza od evidencije ili mjera moraju dostaviti zahtjev koji je valjano potkrijepljen dokazima u istom roku od 37 dana.
4. Zainteresirane stranke, također, mogu zatražiti saslušanje pred Komisijom u istom roku od 37 dana.
5. Zahtijeva se da zainteresirane stranke podnesu sve podneske i zahtjeve u elektroničkom obliku (podneske koji nisu povjerljivi elektroničkom poštom, a povjerljive na CD-R/DVD-u), te moraju navesti naziv, adresu, adresu elektroničke pošte, brojeve telefona i telefaksa. Međutim, sve punomoći, potpisane potvrde, i sve ažurirane inačice istih, koje prate odgovore na upitnik moraju se dostaviti u papirnatom obliku, tj. poštom ili osobnom dostavom, na donju adresu. Ako zainteresirana stranka ne može poslati svoje podneske i zahtjeve u elektroničkom obliku, mora odmah obavijestiti Komisiju u skladu s člankom 18. stavkom 2. Osnovne uredbe. Za dodatne informacije koje se odnose na prepisku s Komisijom, zainteresirane stranke mogu posjetiti odgovarajuću internetsku stranicu na internetskom portalu Opće uprave za trgovinu: http://ec.europa.eu/trade/tackling-unfair-trade/trade-defence.
Svi dopisi u pisanom obliku, uključujući podatke koji se traže u ovoj Uredbi, odgovori na upitnik i prepiska koju zainteresirane stranke dostave u povjerljivosti, moraju se označiti oznakom „Ograničeno” (7) i, u skladu s člankom 19. stavkom 2. Osnovne uredbe, moraju se priložiti uz verziju koja nije povjerljiva i koja mora sadržavati oznaku „Za pregled zainteresiranim strankama”.
Adresa Komisije za korespondenciju:
European Commission
Directorate-General for Trade
Directorate H
Office: N105 4/92
1049 Bruxelles/Brussel
BELGIQUE/BELGIË
Faks: +32 229 52372
E-pošta: trade-silicon-circumvention@ec.europa.eu
Članak 4.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. srpnja 2012.

EuroVoc Classification:
Level 1 (Primary): 100161
100147
100152
100160
Level 2 (Secondary): 100231
100270
100282
100193
100194
100281
Level 3 (Tertiary): 539
956
614
1882
c_964c9649
6205
11
All Tags: 2771
3191
4084
4375
5332
5969